અમૃતસરની ટ્રેન દુર્ઘટનાએ ફરી એકવાર તંત્ર અને આવા કાર્યક્રમોના આયોજકોની બેદરકારીની પોલ ખુલ્લી કરી છે. દેશમાં તંત્રની બેદરકારીના વાંકે આવી ઘટના બનવી સામાન્ય વાત છે. જોકે, થોડી સાવચેતી રાખી હોત તો આવી ઘટના બની ન હોત. એવું કહેવાય છે કે આ કાર્યક્રમ માટે તંત્રની મંજૂરી લેવાઇ નહોતી. આવા કાર્યક્રમોમાં મોટાપાયે લોકો એકત્ર થવાના હોય ત્યારે મંજૂરી ન લેવાય તે એક ગંભીર બાબત છે. બીજી બાજુ સરકારી તંત્રની પણ ફરજ છે કે તેઓ આ બાબતની નોંધ લઇને જરૂરી વ્યવસ્થા કરે અને લોકોને એલર્ટ કરે. રેલવે ટ્રેક પર બેસીને કોઇ કાર્યક્રમ જોવો એ મોટું જોખમ છે. પરંતુ તેવા સમયે તંત્રની જવાબદારી રહે છે કે તે આ મામલે કોઇ પગલાં લે અથવા જાણ કરે. રેલવે ટ્રેક હોવાથી તેના પર ટ્રેનોની અવર-જવર અંગે લોકોને સાવચેત કરવાની પણ ફરજ હતી.